Hér má lesa minningargrein eftir formann Framsýnar , Aðalstein Árna Baldursson um Kristján Ásgeirsson – F. 26. júlí 1932 – D. 12. apríl 2019 . Kristján hafði lengi afskipti af störfum Verkalýðsfélags Húsavíkur sem nú ber nafnið , Framsýn stéttarfélag . Kristján verður jarðsunginn frá Húsavíkurkirkju í dag : Góður félagi og vinur er fallinn frá . Verkalýðsforingi , félagsmálamaður , bæjarfulltrúi , útgerðarmaður , en fyrst og fremst góður og gegnheill maður sem vildi öllum vel . Kristján Ásgeirsson , eða Kiddi Ásgeirs eins og hann var ávallt kallaður kom lengi að störfum fyrir Verkalýðsfélag Húsavíkur , sem stjórnarmaður , formaður og varaformaður . Reyndar má segja að Kiddi hafi drukkið í sig áhugann fyrir verkalýðsbaráttu með móðurmjólkinni . Þegar saga verkalýðsbaráttu á Húsavík er sögð koma ættir Kidda fyrir , allt frá stofnun fyrstu verkalýðsfélaga á Húsavík þar til hann ákvað að stíga til hliðar árið 1992 , eftir 27 ára farsælt starf í þágu Verkalýðsfélags Húsavíkur . Föðuramma Kidda , Þuríður Björnsdóttir , var fyrsti formaður Verkakvennafélagsins Vonar og Ásgeir Kristjánsson faðir hans var lengi formaður Verkamannafélags Húsavíkur . Kiddi kynntist ungur atvinnuleysi og þeirri staðreynd að þorpið við Skjálfanda tæmdist reglulega á haustin þegar ungir menn leituðu suður á vertíðir , þar sem almennt var ekki gert út frá Húsavík yfir vetrarmánuðina . Honum var því mjög umhugað um að efla atvinnulífið á Húsavík , vissi að örugg atvinna væri forsenda alls . Hann beitti sér fyrir því innan bæjarstjórnarinnar og Verkalýðsfélags Húsavíkur að ráðist yrði í kaup á togara til að draga úr atvinnuleysinu í bænum og efla þar með Húsavík sem útgerðarbæ . Það var ekki síst vegna þrautseigju Kidda og annarra sem lögðust á árarnar með honum innan bæjarstjórnar og öflugustu fyrirtækjanna á svæðinu , að grunnur var lagður að togaraútgerð frá Húsavík með kaupum á Júlíusi Havsteen ÞH 1 sem kom til heimahafnar haustið 1976 . Kiddi mótaði einnig starf Verkalýðsfélags Húsavíkur , enda kom hann lengi að stjórn félagsins með góðu og samhentu fólki . Hann kom að því að opna fyrstu skrifstofuna fyrir verkalýðsfélagið í Félagsheimili Húsavíkur árið 1971 . Áður hafði fólk lagt leið sína heim til hans til að leita aðstoðar er viðkom verkalýðs - og velferðarmálum , en Kiddi tók öllum vel og opnaði heimili sitt fyrir þeim sem á þurftu að halda . Á þessum tíma var Kiddi kominn í mjög sérstaka stöðu , þar sem hann var formaður í verkalýðsfélagi , bæjarfulltrúi og framkvæmdastjóri Höfða hf. sem stofnað var um rekstur Júlíusar Havsteen . Þessi tengsl vöktu eðlilega upp margar spurningar á þeim tíma og voru ekki óumdeilanlegar . Hann var sagður sitja hringinn í kringum borðið . Ekki var vilji meðal félagsmanna til þess að Kiddi hætti afskiptum af Verkalýðsfélagi Húsavíkur , enda alltaf verið góður og gegn málsvari þeirra sem minna máttu sín og skilað góðu starfi fyrir félagið . Því hefur verið haldið fram að kjör félagsmanna Verkalýðsfélags Húsavíkur hafi almennt verið betri en hjá sambærilegum stéttarfélögum á þessum tíma . Það hafi ekki síst verið Kristjáni Ásgeirssyni að þakka , enda hafði hann góða yfirsýn yfir málin og lagði ríka áherslu á atvinnuöryggi , góð laun og félagslega hugsun í rekstri fyrirtækja . Kiddi var virtur fyrir störf sín að verkalýðsmálum . Hann þótti mikill málafylgjumaður og var einlægur baráttumaður fyrir ýmsum mikilvægum réttindamálum sem þykja sjálfsögð í dag , s.s. atvinnuleysistryggingum , stofnun lífeyrissjóða og að félagsmenn stéttarfélaga hefðu aðgengi að öflugum sjúkrasjóðum í alvarlegum veikindum . Fyrir þessu barðist Kiddi ekki eingöngu innan Verkalýðsfélags Húsavíkur , heldur gegndi hann lengi trúnaðarstörfum fyrir verkalýðshreyfinguna á landsvísu , sem áhrifamaður innan Verkamannasambandsins og Alþýðusambands Íslands . Auk þess sat hann í stjórn Lífeyrissjóðsins Bjargar um árabil . Það fór því vel á því að baráttumaðurinn Kristján Ásgeirsson væri hylltur fyrir vel unnin störf í þágu verkafólks og samfélagsins alls , en á 95 ára afmæli Verkalýðsfélags Húsavíkur var hann gerður að heiðursfélaga þess . Athöfnin fór fram þann 1. maí 2006 á baráttudegi verkafólks , en stéttarfélögin í Þingeyjarsýslum stóðu fyrir hátíðardagskrá í Félagsheimili Húsavíkur . Fyrir mig sem ungan og róttækan mann voru mikil forréttindi að fá að kynnast Kidda og hans lífsskoðunum . Enda fór það svo að ég fylgdi honum í gegnum þau ár sem hann gaf kost á sér til áhrifa í bæjarstjórn Húsavíkur , sat með honum í stjórn verkalýðsfélagsins um tíma auk þess að fara með honum á fyrsta þingið sem ég tók þátt í á vegum Verkamannasambands Íslands , sem haldið var í Vestmannaeyjum árið 1988 . Verkalýðsfélag Húsavíkur átti rétt á tveimur fulltrúum . Til stóð að Helgi Bjarnason formaður verkalýðsfélagsins færi með Kidda en hann forfallaðist á síðustu stundu og var ég kallaður inn sem varamaður . Það var mikil lífsreynsla fyrir ungan fiskvinnslumann frá Húsavík að fara á þingið með Kidda og upplifa hvernig þing sem þessi færu fram . Það var einnig mikill heiður þegar Kiddi og Helgi Bjarnason komu að máli við okkur Kára Arnór Kárason árið 1992 og lögðu að okkur að taka við Verkalýðsfélagi Húsavíkur , enda væri stuðningur við það innan félagsins . Það væri kominn tími á breytingar . Við tókum slaginn , Kári tók við af Helga sem formaður og ég tók við keflinu frá Kidda sem varaformaður . Vissulega stór stund sem gefið hefur mér mikið frá upphafi til dagsins í dag . Hafðu kærar þakkir fyrir það Kristján Ásgeirsson , það er ekki sjálfgefið að fá tækifæri til að sameina áhugamál og vinnu . Fyrir mína hönd og Framsýnar stéttarfélags votta ég fjölskyldu Kristjáns Ásgeirssonar dýpstu samúð . Við minnumst látins félaga með miklu þakklæti fyrir hans óeigingjörnu störf í þágu verkafólks í Þingeyjarsýslum . Megi minning um góðan mann lifa um ókomna tíð .